text: Torden kommer i nord efter sol og sommer i syd
  18 maj 2017 kl. 08.51
  Torsdag bliver en yderst blandet dag rent vejrmæssigt i TV SYDs område. Mod syd kan det blive en ægte sommerdag med 25 graders varme og i nord advarer DMI nu om risiko for kraftig torden og skybrud.
  Der er risiko for skybrud og torden i Horsens og Hedensted kommuner fra i eftermiddag ved 15-tiden og frem til kl. 21 i aften. Det oplyser DMI i et vejrvarsel.
  Lokalt kan der falde mellem 15 og 25 mm regn på 30 minutter og der er risiko for kraftig torden også.
  Torden kan medføre fare for lynbrande, risiko for nedbrud af elektriske systemer, risiko for mange fejlalarmer fra automatiske anlæg.
  Skybrud kan medføre fare for oversvømmelse af lavtliggende områder, oversvømmelse af kældre, vand på kørebaner og i viadukter (akvaplaning), nedsat sigtbarhed.
  I går nåede man 24,3 grader i Sønderjylland, og i dag strømmer lidt varmere luft op syd fra, så den første sommerdag med temperaturer over 25 grader kan blive en realitet nær grænsen - og altså også torden og skybrud mod nord.
  